PRIJEDLOG

Na temelju članka 289. stavka 7. Zakona o socijalnoj skrbi (Narodne novine 18/22, 46/22, 119/22 i 71/23) i članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na \_\_\_\_\_\_\_ sjednici, \_\_\_\_\_\_\_\_\_\_\_\_\_, donijela je

**ODLUKU**

**o izmjenama i dopunama Odluke o socijalnoj skrbi**

**Članak 1.**

U Odluci o socijalnoj skrbi (Službeni glasnik Grada Zagreba 22/22, 29/22, 8/23, 30/23 i 39/23 – pročišćeni tekst) u članku 4. točki **1.** **NOVČANE NAKNADE** iza alineje 3. dodaje se alineja 4. koja glasi:

„- novčana naknada korisnicima inkluzivnog dodatka;“.

Dosadašnje alineje 4., 5., 6., 7., 8. i 9. postaju alineje 5., 6., 7., 8., 9. i 10.

**Članak 2.**

U članku 5. stavku 1. riječi: „točke 1. alineja 1., 2., 3., 4., 5., 6., 7. i 9.“ zamjenjuju se riječima: „točke 1. alineja 1., 2., 3., 4., 5., 6., 7., 8. i 10.“.

Stavak 2. mijenja se i glasi:

„Korisnicima novčane naknade iz članka 4. točke 1. alineja 1., 3., 4. i 7. ove odluke može se isplatiti novčani iznos povodom blagdana Uskrsa (uskrsnica) i Božića (božićnica), sukladno proračunskim mogućnostima, o čemu odlučuje gradonačelnik.“.

**Članak 3.**

U članku 12. stavak 2. mijenja se i glasi:

„Djeci do navršene 18. godine života, odnosno do završetka redovnog školovanja, a najduže do navršene 26. godine života, priznaje se pravo na novčanu naknadu korisnicima doplatka za pomoć i njegu i korisnicima osobne invalidnine u većem iznosu koju za svaku godinu utvrđuje gradonačelnik Grada Zagreba.“

**Članak 4.**

Iza članka 14. dodaje se podnaslov i članci 14.a i 14.b koji glase:

„**NOVČANA NAKNADA KORISNICIMA INKLUZIVNOG DODATKA**

**Članak 14.a**

Pravo na novčanu naknadu korisnicima inkluzivnog dodatka ostvaruju korisnici inkluzivnog dodatka kojima je to pravo priznato sukladno zakonu kojim se uređuje inkluzivni dodatak.

Djeci do navršene 18. godine života, odnosno do završetka redovnog školovanja, a najduže do navršene 26. godine života, priznaje se pravo na novčanu naknadu korisnicima inkluzivnog dodatka u većem iznosu koju za svaku godinu utvrđuje gradonačelnik Grada Zagreba.

**Članak 14.b**

Korisniku prava na novčanu naknadu korisnicima inkluzivnog dodatka kojemu pravo na inkluzivni dodatak miruje na temelju rješenja nadležnog tijela sukladno zakonu kojim se uređuje inkluzivni dodatak, ured će rješenjem o mirovanju prava na novčanu naknadu korisnicima inkluzivnog dodatka obustaviti isplatu novčane naknade korisnicima inkluzivnog dodatka.

Rješenjem o prestanku mirovanja prava na novčanu naknadu korisnicima inkluzivnog dodatka ured će odlučiti i o nastavku isplate novčane naknade korisnicima inkluzivnog dodatka, koja počinje teći od prvog dana sljedećeg mjeseca nakon prestanka mirovanja prava na inkluzivni dodatak.“

**Članak 5.**

U članku 35. stavku 1. podtočka d) mijenja se i glasi:

„d) pratitelj slijepe osobe iz podtočke c) ovog stavka, za vrijeme pružanja usluge pratnje;“.

**Članak 6.**

U članku 37. stavku 2. riječi „gradsko upravno tijelo nadležno za gospodarstvo“ zamjenjuju se riječju „ured“.

**PRIJELAZNE I ZAVRŠNE ODREDBE**

**Članak 7.**

Korisnicima inkluzivnog dodatka, kojima je rješenjem nadležnog tijela o priznavanju prava na inkluzivni dodatak prestalo pravo na doplatak za pomoć i njegu ili pravo na osobnu invalidninu i kojima je do stupanja na snagu ove odluke, zbog prestanka prava na doplatak za pomoć i njegu ili prava na osobnu invalidninu rješenjem ureda prestalo pravo na novčanu naknadu korisnicima doplatka za pomoć i njegu i korisnicima osobne invalidnine, pravo na novčanu naknadu korisnicima inkluzivnog dodatka pripada od prvoga dana sljedećeg mjeseca nakon mjeseca u kojem im je prestalo pravo na novčanu naknadu korisnicima doplatka za pomoć i njegu i korisnicima osobne invalidnine.

Korisnicima kojima je zbog prestanka prava na doplatak za pomoć i njegu ili prava na osobnu invalidninu rješenjem ureda prestalo pravo na novčanu naknadu korisnicima doplatka za pomoć i njegu i korisnicima osobne invalidnine i kojima nije isplaćen novčani iznos povodom blagdana Uskrsa (uskrsnica) za 2024., isplatit će se novčani iznos povodom blagdana Uskrsa (uskrsnica) za 2024. ako ostvare pravo na novčanu naknadu korisnicima inkluzivnog dodatka temeljem zahtjeva podnesenog do 31. listopada 2024. godine.

**Članak 8.**

Ova odluka bit će objavljena u Službenom glasniku Grada Zagreba, a stupa na snagu 1. kolovoza 2024. godine.

KLASA:

URBROJ:

Zagreb,

Predsjednik

Gradske skupštine

**Joško Klisović, v. r.**